Познан
По̀знан (; ; ) е град в централната част на западна Полша, столица на Великополското войводство. Административно е обособен в отделен окръг с площ 261,91 km2. Също така е административен център на Познански окръг, без да е част от него. Градът е известен с ренесансовия си стар град, разрушен по време на Втората световна война и построен отново след това и катедралата на остров Тумски.

Познан е търговски, индустриален и образователен център. Той е петият по големина град в Полша и четвъртият най-голям индустриален център.

География 
Градът е разположен край река Варта, приток на Одра. Столица е на историческата област Великополша.

История 
Познан е един от най-древните полски градове. Той има голямо историческо значение, тъй като е бил столицата на Великополша – люлката на полската държава. В средата на X век по време на управлението на първите владетели от династията на Пястите Познан отново става столица на Полша.

Най-ранните запазени сведения, в които се споменава името на Познан, са записите на свещеника Тиемар: episcopus Poznaniensis (в превод „Епископът на Познан“, 970) и ab urbe Poznani (преведено като „за“ или „от градът Познан“, 1005). В миналото градът е бил наричан още Posna и Posnan.

Религия 
Внушителната катедрала в Познан е най-старата в страната. В нея са разположени гробниците на първите полски владетели: княз Мешко I, крал Болеслав I Храбри, крал Мешко II Лямберт и други.

Етимология 
Името Poznań вероятно произлиза от личното име Poznan (от полският залог poznan(y)) и може да означава „Градът на Познан“. Възможно е също названието на града да се е развило директно от полския глагол poznać, който се превежда като „да позная“ или „да разпозная“.

Официалното наименование на града е Столичният град Познан (). На немски градът се нарича Posen и е бил известен като Haupt– und Residenzstadt Posen („Столичен и резидентски град Познан“) между 20 август 1910 г. и 28 ноември 1918 г.

Население 
Населението на града възлиза на 553 564 души (2012). Гъстотата е 2114 души/km2.

Демография 

 1600: около 20 000 жители
 1732: 4000 жители
 1793: 15 000 жители
 1918: 156 091 жители – (официално преброяване)
 1939: 274 155 жители
 1946: 268 000 жители
 2000: 572 900
 май 2002: 578 900 жители

Прогноза за 2020:
 Град Познан 584 500 (малко повишение)
 Община Познан 305 500 (значително покачване)
 Агломерация на Познан 890 000

Административно деление 

Самостоятелните градове Познан, Остров, Островек, Сродка, Швалишево и Лачина се обединяват в един град в периода 1793 – 1800 г., формирайки днешните граници и основните квартали на съвременен Познан. Скоро към бързо развиващия се град са присъединени близките села Грунвалд, Лазарц, Йежице, Вилда, Виногради през 1900 г., Пятково и Ратаже през следващите години. Днес Познан е разделен на 5 главни района, които от своя страна са разделени на по-малки квартали.

Транспорт 
Познан е железопътен възел на линиите от Берлин за Варшава и от Гданск за Вроцлав.

Образование 
Познан е един от големите образователни центрове в Полша. В града се намират няколко университета, сред които най-известни са университетът „Адам Мицкевич“, Познанския икономически университет и Познанския технологичен университет.

Спорт 

Градът е седалище на футболния клуб Лех Познан.

Личности

Родени в града 
 Зигмунт Бауман (р. 1925), социолог
 Марек Йендрашевски, римокатолически духовник, лодзки и краковски архиепископ митрополит
 Кшищоф Комеда (1931 – 1969), композитор и джаз пианист
 Леон Пшилуски, римокатолически духовник, примас на Полша
 Рихард Роте (1799 – 1867), лутерански теолог
 Павел Стшелецки (1797 – 1873), изследовател и геолог
 Аркади Фидлер (1894 – 1985), писател и пътешественик
 Паул фон Хинденбург (1847 – 1934), германски фелдмаршал и президент на Ваймарската република
 Йозеф Шрас (1510 – 1568), учен и кмет на Познан
 Анна Янтар (1950 – 1980), певица
 Халина Фронцковяк (р. 1947), певица

Побратимени градове 

  Асен, Нидерландия (от 1992)
  Брашов, Румъния (от 2003)
  Бърно, Чехия (от 1966)
  Дьор, Унгария
  Наблус, Палестина (от 1997)
  Нотингамшир, Великобритания (от 1994)
  Пасуельо де Аларкон, Испания (от 1992)
  Пловдив, България
  Разград, България
  Рен, Франция (от 1998)
  Толедо, САЩ (от 1991)
  Хановер, Германия (от 1979)
  Харков, Украйна (от 1998)
  Шенцен, Китай (от 1993)
  Ювяскюля, Финландия (от 1979)

Бележки 

 
Градски окръзи във Великополско войводство